和杜中丞西禪院看花
作者：楊巨源
朝代：唐

paragraphs: 一林堆錦映千燈，照眼牽情欲不勝。
知倚晴明嬌自足，解將顏色醉相仍。
好風輕引香煙入，甘露纔和粉豔凝。
深處最憐鶯蹂踐，嬾時先被蝶侵凌。
對持真境應無取，分付空門又未能。
迎日似翻紅燒斷，臨流疑映綺霞層。
幽含晚態憐丹桂，盛績春光識紫藤。
每到花枝獨惆悵，山東惟有杜中丞。